ODYSSEUS-OHJELMA: VUOSIOHJELMA 1999 (1999/C 17/07)

1. Ohjelman pääsuuntaviivat

Neuvosto hyväksyi turvapaikka- ja maahanmuuttopolitiikan sekä ulkorajojen ylittämisen aloilla toteutettavaa koulutus-, vaihto- ja yhteistyöohjelmaa koskevan Odysseus-ohjelman 19. Maaliskuuta 1998 (EYVL L 99, 31.3.1998). Ohjelmaa sovelletaan euroopan unionin viidessätoista jäsenvaltiossa, ja lisäksi unionin jäsenyyttä hakevilla mailla ja ehkä myös muilla yhteisön ulkopuolisilla mailla on mahdollisuus osallistua ohjelmaan, jos se on ohjelman tavoitteiden mukaista.

Ohjelma kattaa ajanjakson 1998-2002, ja rahoitusohje ohjelman toteuttamiseksi on 12 miljoonaa EUR:a.

Ohjelma yleistavoite on kolmitasoinen:

1. Tavoitteena on ensinnäkin lisätä monivuotinen ulottuvuus turvapaikka- ja maahanmuuttopolitiikasta sekä ulkorajojen ylittämisestä vastaavien hallintoyksiköiden käytännön yhteistyöhön. Tällainen monivuotinen ulottuvuus on toiminnan tehokkuuden olennainen edellytys, koska uuden lainsäädännön sekä uusien menettelyjen ja tekniikoiden mahdollisesti aiheuttamat mukautukset vaativat melko pitkän ajan, yleensä enemmän kuin vuosiohjelman pituisen ajan.

2. Toisena tavoitteena on laatia sisällöltään yhtenäinen ohjelma, jossa yhdistyvät erittäin laajan yhteistyöpolitiikan eri osa-alueet virkamiesten koulutuksen ja vaihdon avulla. Näistä välineistä saadaan täysi hyöty ainoastaan seuraavien edellytysten täyttyessä:

- Määritellään toimivallan eri tasot. On pyrittävä siihen, että Odysseus-ohjelmassa määritellyt unionissa toteutettavat toimet ja muut pääasiassa jäsenvaltioiden toimivaltaan kuuluvat toimet, erityisesti virkamiesten peruskoulutus, täydentävät toisiaan.

- Lisätään tutkimukseen perustuvaa yhteistyötä kehittämällä välineitä ja levittämällä tietoja tämän yhteistyön tehostamiseksi.

- Arvioidaan toimintaa, mikä edellyttää sitä, että kunkin toimen tavoitteet ja menettelytavat määritellään kattavasti. Näissä tavoitteissa on myös tuotava esiin esitettyjen tarpeiden johdonmukaisuus ohjelman sisältöön nähden. Uusien toimien toteuttamisen edellytyksenä on näin ollen se, että siinä otetaan kokonaisuudessaan huomioon aiempia samantyyppisiä toimia koskeva arviointi.

3. Kolmanneksi pyritään todelliseen avoimuuteen yhteisön ulkopuolisiin maihin ja erityisesti jäsenyyttä hakeviin valtioihin nähden, joiden on oltava yhteistyötoimien ensisijainen kohde, jotta näitä maita voitaisiin auttaa omaksumaan turvapaikka- ja maahanmuuttopolitiikan sekä ulkorajojen ylittämisen aloja koskeva unionin säännöstö.

Ohjelman tarkoituksena on saavuttaa edellä mainitut tavoitteet tukemalla johonkin turvapaikka- ja maahanmuuttopolitiikan ja ulkorajojen ylittämisen alan tavoitteeseen pyrkivien julkisten tai yksityisten elinten aloitteita. Ohjelman perustana on sen vuoksi hallintokomitean yksivuotinen ohjelma; hallintokomitean työskentelylle on ominaista sekä erittäin suuri avoimuus hankkeiden valinnassa että myös ehdoton tarkkuus sen ansiosta, että työhön osallistuu asiantuntijoita, jotka auttavat komissiota johdonmukaisten ohjelmaehdotusten tekemisessä.

Lisäksi komissio pyrkii siihen, että ohjelma on johdonmukainen Euroopan unionista tehdyn sopimuksen VI osaston nojalla jo käynnistettyihin ohjelmiin sekä Phare-ohjelmaan nähden, etenkin tämän ohjelman oikeus- ja sisäasioita koskevaan erityisosaan nähden.

Edellä mainitun tavoitteen saavuttamiseksi Odysseus-ohjelmassa toteutetaan seuraavien alojen toimia:

- Virkamiesten koulutus, johon sisältyy sekä kouluttajien koulutusta että asiantuntijoiden erikoiskoulutusta; kunkin koulutusaihetyypin mukainen peruskoulutus kuuluu lähinnä jäsenvaltioille. Koska käynnissä on ohjelman täytäntöönpanon toinen vuosi, koulutuksen tyypin määrittäminen antamalla etusija joko kouluttajille tai asiantuntijoille ei vaikuta välttämättömältä. Alat ovat nimittäin riittävän laajoja ja erillisiä, joten sopivin koulutustyyppi on mahdollista määrittää tapauskohtaisesti. Näin esimerkiksi väärennettyjen asiakirjojen alaa koskevassa koulutuksessa voidaan hyödyntää Sherlock-ohjelmasta saatuja kokemuksia. Muilla aloilla voi olla hyödyllisempää tukeutua koulutuksen perusmalleihin. Lisäksi komissio pyrkii antamaan tässä yhteydessä etusijan tiedon levittämiselle. Yhtäältä jäsenvaltioille on jaettava entistä enemmän tietoa ja tiedottamista asianomaisille viranomaisille on tehostettava, kun on kyse unionin kaikkien jäsenvaltioiden yhteisistä eduista, sekä toisaalta varsinaisille virkamiehille on annettava täydentävää koulutusta ja erikoiskoulutusta niiden erityisnäkökohtien syventämiseksi, joiden katsotaan edellyttävän erityistoimia. Koulutuksen on oltava säännöllistä, jotta sillä olisi todellisia vaikutuksia ja jakson lopulla käytössä olisi todellinen tietolähde.

- Jäsenvaltioiden välinen virkamiesvaihto koulutusta täydentävänä ulottuvuutena. Vaihtojaksot voivat olla riittävän pitkiä menettelytapoihin, menettelyihin ja tekniikoihin tutustumiseksi käytännössä. Tutustuminen voi olla luonteeltaan yksipuolista tai vastavuoroista, ja se voidaan toteuttaa turvapaikka- ja maahanmuuttopolitiikasta sekä ulkorajojen ylittämisen valvonnasta vastaavissa kansallisissa hallintoelimissä, mikä mahdollistaa muiden jäsenvaltioiden kohtaamiin ongelmiin perehtymisen paikan päällä. Pitkät tutustumisjaksot mahdollistavat sen, että virkamiehet voivat toimia - asiasta vastaavien kansallisten hallintoyksikköjen suostumuksella - käytännönläheisemmissä tehtävissä. Lisäksi aiotaan laajentaa mahdollisuutta sijoittaa yhteen jäsenvaltioon virkamiehiä useista eri jäsenvaltioista.

- Tutkimuksen, joka on vuosiohjelmien kolmas osatekijä, tarkoituksena on erityisesti opetusmateriaalin (opetusaineiston, opetusvälineiden, opetusohjelmistojen ja niin edelleen) suunnittelu ja jakaminen. Tutkimuksessa voitaisiin keskittyä entistä enemmän työvälineiden ja käytännön toteutuksen kehittämiseen. Tässä yhteydessä voitaisiin lisäksi hyödyntää hankkeita, joiden tavoitteena on asiakirjojen levittäminen tai saattaminen yleiseen käyttöön (tietokantojen välityksellä), mikä parantaisi hallintoyksiköiden välistä yhteistyötä. Nykyisistä tai tulevista institutionaalisista, lainsäädännöllisistä ja hallinnollisista aloista voi niin ikään muodostua keskeinen tutkimuskohde, erityisesti Amsterdamin sopimuksen voimaantulon kannalta.

Hallintokomitea, jossa kaikki jäsenvaltiot ovat edustettuina ja jonka puheenjohtajana toimii komission edustaja, valitsee hankkeet. Hankkeiden valinta edellyttää sitä, että ehdolla olevat hankkeet ovat Euroopan unionin kannalta merkityksellisiä ja vähintään kaksi jäsenvaltiota osallistuu niihin. Jäsenyyttä hakevat valtiot voivat osallistua tällaisiin hankkeisiin yhteisen toiminnan 10 artiklan mukaisesti, jos se on ohjelman tavoitteiden mukaista. Lisäksi kolmansien maiden osallistumismahdollisuutta ei ole poissuljettu, jos niiden läsnäolo on Euroopan unionin kannalta merkityksellistä.

2. Vuosiohjelman rakenne, vuoden 1999 toiminta-alat ja määrärahat

Odysseus-ohjelmalla on laajat tavoitteet, koska ne koskevat turvapaikka- ja maahanmuuttopolitiikkaa sekä ulkorajojen ylittämistä. Alat ovat eriytyneitä ja edellyttävät erityyppisiä kumppanuuksia. Tietyille aloille, erityisesti väärennettyjen asiakirjojen vastaiselle toiminnalle, on oleellista lisääntynyt luottamuksellisuus, kun taas toiset alat ovat avoimia tiede- ja yliopistomaailmalle, valtiosta riippumattomille järjestöille ja jopa kaupan alan yrityksille. Sen vuoksi Odysseus-ohjelma koskettaa poikkeuksetta laajaa yleisöä ja kattaa niin edellä mainituista aloista vastaavat hallintoyksiköt kuin niiden kanssa tekemisissä olevat elimet, yhdistykset ja yrityksetkin.

Odysseus-ohjelman rakenteessa otetaan huomioon alan moninaisuus keskittymällä ensisijaisesti kolmeen pääalaan (turvapaikka-asioihin, maahanmuuttoon ja ulkorajoihin), jotka soveltuvat perinteisiin yheistyömuotoihin koulutukseen, vaihtoon ja tutkimukseen, sekä antamalla jäsenvaltioille kuitenkin myös valinnanvaraa aloja koskevien velvoitteiden osalta. Painopistealueiksi on valittu vapauteen, turvallisuuteen ja oikeuteen perustuvaa aluetta koskevan toimintaohjelman kattamat alat, Amsterdamin sopimuksen voimaantuloon liittyvä toiminta ja ajankohtaiset kysymykset. Tämä tavoiteasettelu ei kuitenkaan muuta millään tavoin ohjelman alkuperäistä rakennetta, jonka perustana ovat koulutukseen, virkamiesvaihtoon ja tutkimukseen liittyvät toimenpiteet.

Vuosiohjelmassa halutaan antaa etusija vaiheittain etenevälle lähestymistavalle keskittymällä ensisijaisesti aloihin, joilla on merkitystä sekä Euroopan unionille että jäsenvaltioille, sekä vastaavasti erityistä huomiota vaativiin ajankohtaisiin aiheisiin, erityisesti neuvostossa käsiteltäviin aiheisiin; muita erityisiä näkökohtia voidaan sen sijaan käsitellä myöhemmin.

Kaikkien komission hallinnoimien ohjelmien yhteisenä piirteenä on lisäksi se, että ohjelman yhteydessä toteutettujen toimien arviointia on pidettävä entistä tärkeämpänä. Tältä osin komissio aikookin noudattaa laaja-alaista menettelytapaa, joka kattaa kaikki Euroopan unionista tehdyn sopimuksen VI osaston soveltamisalaan kuuluvat ohjelmat.

- Turvapaikkapolitiikan ala

- Dublinin yleissopimuksen täytäntöönpano on tärkeysjärjestyksessä etusijalla siinä määrin kuin sen täytäntöönpano ja soveltamisehdot edellyttävät jäsenvaltioiden toteuttavan koulutusta koskevia ponnisteluita.

- Vuosiohjelman alkuvaiheessa pyritään tämän vuoksi painottamaan turvapaikkahakemusten tutkintamenetelmiä koskevia parhaita käytäntöjä.

Lisäksi entistä tiiviimpi yhteistyö turvapaikkapolitiikan muilla aloilla vaikuttaa hyödylliseltä. Virkamiesvaihdon mahdollistama vertailu paikan päällä auttaa virkamiehiä perehtymään paremmin muihinkin kuin heidän itse toteuttamiinsa järjestelmiin sekä hyödyntämään tarvittaessa ratkaisuja omissa hallintoyksiköissään.

- Kyseisestä yhteistyöstä on erityistä hyötyä jäsenyyttä hakeville valtioille, joista monet ovat vasta äskettäin tutustuneet alaan. Yhteistyön avulla nämä valtiot voivat oppia turvapaikkahakemusten hallinnointimenettelyn perusteet.

- Etusijalle asetetaan tilapäisen suojelun ja rahoituksen tasapuolisuuden aloilla sekä toissijaisen suojelun alalla meneillään olevaan toimintaan liittyvät aiheet.

- Koska komissio vastaa - eri toimintakehyksessä - siirtymään joutuneita henkilöitä sekä turvapaikanhakijoita ja pakolaisia koskevien erityishankkeiden rahoituksesta (yhteiset toiminnat 98/304/YOS ja 98/305/YOS, EYVL L 318, 9.5.1998), on pyrittävä siihen, että tässä yhteydessä toteutetut toimet täydentävät mahdollisimman hyvin toisiaan.

- Maahanmuuttopolitiikan ala

Tämän politiikan yhteydessä olisi otettava huomioon kaksi toisiaan täydentävää näkökohtaa, sellaisina kuin ne määritellään erityisesti maahanmuutto- ja turvapaikkapolitiikkaa koskevassa komission tiedonannossa (helmikuu 1994).

- Toimien on siten koskettava sekä unionin ulkopuolisten maiden kansalaisten pääsyä Euroopan unioniin etä laittoman siirtolaisuuden vastustamista. Tämän ensimmäisen näkökohdan osalta ohjelmassa pyritään painottamaan aiheita, jotka liittyvät läheisesti luonnokseen yleissopimukseksi unionin ulkopuolisten maiden kansalaisten Euroopan unionin jäsenvaltioihin pääsystä.

- Toisen näkökohdan osalta hankkeiden aiheet voivat koskea yhteisön ulkopuolisista maista tulevien laittomien siirtolaisten takaisinottoa koskevia käytännön menettelytapoja. Tässä yhteydessä ehdotettujen hankkeiden on liityttävä etupäässä Euroopan unionissa jo käynnissä oleviin toimiin tai sisällyttävä liittymistä edeltävään kumppanuuteen jäsenyyttä hakevien maiden kanssa.

- Ohjelmassa painotetaan myös maahanmuuton hallintoa koskevien parhaiden käytäntöjen tuntemusta.

- Myös laittoman maahanmuuton ja laittoman jäsenvaltioiden alueella oleskelun sekä ihmiskaupan torjuntaan liittyvät kysymykset kuuluvat ohjelman painopistealueisiin.

Koska muiden yhteisön ohjelmien yhteydessä voidaan ehdottaa samankaltaisia toimia, komissio ja hallintokomitea pyrkivät välttämään mahdollisia päällekkäisyyksiä.

- Ulkorajojen ylittämisen ala

- Ohjelman ulkorajoja käsittelevän kokonaisuuden olennaisen osan muodostaa väärien tai väärennettyjen asiakirjojen käytön vastainen toiminta Sherlock-ohjelman täytäntöönpanon yhteydessä tehtyjen havaintojen mukaisesti ja käyttämällä erityisesti uusimpia yhteistyö- ja koulutusmuotoja, joita hyödynnetään esimerkiksi asiakirjoihin liittyvien petosten alan teknisten asiantuntijoiden ja yhteyshenkilöiden avulla.

- Rajojen (meri-, ilma- ja maarajojen) luonteeseen liittyvät erityisongelmat otetaan huomioon luokitteluun perustuvan kohdennetun lähestymistavan avulla.

Lisäksi hankkeissa voidaan korostaa rajavalvonnan erityisnäkökohtia sekä soveltaa täsmällistä maantieteellistä lähestymistapaa ominaisuuksiltaan erityisiin raja-alueisiin (Baltian maihin, Balkaniin, Etelä-Välimeren alueeseen).

Edellä mainittujen seikkojen, asianomaisten alojen tilanteen seuraamisen sekä erityisryhmien toiminnan perusteella vuoden 1999 toiminta-aloiksi ehdotetaan seuraavia aloja, joiden alustava kokonaismääräraha on 3 miljoonaa EUR:a ja joihin liittyy perinteisten yhteistyömuotojen lisäksi entistä yksityiskohtaisempia tavoitteita sekä luonnollisesti arviointi.

Toiminta-ala a

- Koulutus: Koulutus on edelleen yhteisen toiminnan aloista ensisijaisessa asemassa.

- Komissio aikoo asettaa etusijalle Amsterdamin sopimuksen voimaantuloon liittyvät koulutustoimet.

- Vuosiohjelmassa painotetaan lisäksi unionissa toteutettujen toimenpiteiden soveltamiseen liittyviä näkökohtia. Hankkeiden päämääränä voi olla näin ollen yhteisön säädöksien sekä menettelyjen, menetelmien ja tekniikkojen tuntemuksen parantaminen kansallisten virkamiesten keskuudessa. Tässä yhteydessä pidetään ensisijaisina varsinaisia koulutustoimia, jotka toteutetaan joko perus- tai täydennyskoulutuksen alalla ja jotka on suunnattu kouluttajille, asiantuntijoille tai ammatinharjoittajille. Yleisiä tai käytännön koulutustavoitteista liiaksi etääntyneitä aiheita käsittelevät konferenssit eivät kuulu vuosiohjelman painopistealueisiin, aiheita käsittelevät konferenssit eivät kuulu vuosiohjelman painopistealueisiin, vaikka niillä voikin olla merkitystä poliittisten näkemysten vaihdon kannalta.

- Hankkeissa on toisaalta keskityttävä aiheisiin, joihin voi liittyä sekä unionin jäsenvaltioiden välinen että jäsenyyttä hakeneiden maiden kanssa tehtävä tiivis yhteistyö.

Toiminta-ala b

- Ajankohtaiset kysymykset: Tarkoituksena on puuttua tiettyihin näkökohtiin ja kysymyksiin, joissa jäsenvaltiot kohtaavat erityisongelmia (uusi lainsäädäntö, uudet toimintatavat, uusi teknologia jne.). Vuosiohjelmalla pyritään siten antamaan jäsenvaltioiden käyttöön väline, jolla ne pystyvät vastaamaan osille tuleviin ajankohtaisiin kysymyksiin välittömästi. Toiminta-alaan voivat kuulua ensisijaisesti vapauteen, turvallisuuteen ja oikeuteen perustuvaa aluetta koskevaan toimintaohjelmaan liittyvät toimet. Lisäksi asetetaan etusijalle hankkeet, jotka liittyvät suoraan Amsterdamin sopimuksen voimaantulon seurauksena tehtäviin lainsäädännöllisiin muutoksiin. Toiminta-alan tavoitteena on viime kädessä koota yhteen sellaiset ajankohtaisiin aiheisiin liittyvät aloitteet, jotka todennäköisesti tehdään edellä mainittuihin kolmeen alaan (turvapaikka- ja maahanmuuttopolitiikka sekä ulkorajat) liittyvien tapahtumien mukaisesti.

Toiminta-ala c

- Tutkimus: Vuosiohjelmassa painotetaan oikeus- ja sisäasioiden yhteistyön ensisijaisia aloja. Erityisesti korostetaan vapauteen, turvallisuuteen ja oikeuteen perustuvaa aluetta koskevaan toimintaohjelmaan sisältyviä aiheita. Lisäksi annetaan etusija hankkeille,joilla voi olla käytännön vaikutuksia tulevien säädösten osalta, erityisesti komission lainsäädännöllisten painopistealueiden kannalta tärkeille aiheille. Otollisia suunniteltuja tutkimuskohteita voisivat olla vuonna 1999 esimerkiksi tilapäistä suojelua ja tasapuolisuutta, Dublinin yleissopimuksen täytäntöönpanoa tai unionin ulkopuolisten maiden Euroopan unionin jäsenvaltioihin pääsyä koskevaa yleissopimusluonnosta koskevat aiheet. Ohjelman tarkoituksena on edistää karkoittavaa ja dynaamista lähestymistapaa tilastollisen, kuvailevan tai historiallisen lähestymistavan sijasta.

Komissio pyrkii painottamaan lisäksi kaikkein tarkoituksenmukaisimmilla tekniikoilla toteutettavaa tiedonlevitystä, jotta tieto tavoittaisi mahdollisimman monet henkilöt asianomaisessa virkamieskunnassa. Tämä tiedotus voidaan toteuttaa erilaisilla opetusvälineillä, joilla turvataan virkamiehille suunnattu koulutuksen kehittäminen tai perustietojen välittäminen.

Ottaen huomioon meneillään oleva toiminta ja aiheen herättämä kiinnostus laittoman maahanmuuton torjuntaan tai laillisiin maahanmuuttomahdollisuuksiin liittyvät tiedotuskampanjat muodostavat erittäin otollisen tutkimusaiheen.

Toiminta-ala d

- Yhteistyö yhteisön ulkopuolisten maiden kanssa

- Jäsenyyttä hakevien valtioiden on omaksuttava liittymistä valmistelevan kumppanuuden yhteydessä asteittain unionin säännöstö - sen laajimmassa merkityksessä - ohjelman kattamilla aloilla. Tämä vaatimus koskee sekä oikeusvälineiden että menettelyjen, menetelmien ja tekniikoiden tuntemusta. Ohjelman täytäntöönpanossa keskitytään siis meneillään olevalla kaudella perustietojen hankkimiseen.

Tämä tavoite muodostaa monialaisen toimintakentän, joka toteutetaan käytännössä kaikkien toimintamuotojen (koulutus, virkamiesten vaihto ja tutkimus) välityksellä. Tätä toiminta-alaa ei siten rahoiteta erityisohjelmasta. Toimien on täydennettävä VI osastoon kuuluvia ohjelmia sekä muita yhteisön tukea koskevia ohjelmia, erityisesti monialaista Phare-ohjelmaa, jonka yksi osa-alue käsittelee oikeus- ja sisäasioiden erikoisalaa ja erityisesti ulkorajojen valvontaa.

Tämä jäsenyyttä hakevien maiden korostunut asema ei millään muotoa sulje pois muiden yhteisön ulkopuolisten maiden osallistumista yhteistyöhön. Sellaisten maiden osallistumien yhteistyöhön, jotka eivät ole hakeneet yhteisön jäsenyyttä, edellyttää, että kyse on unionin kannalta merkityksellisistä hankkeita. Yhteistyössä voidaan asettaa etusijalle esimerkiksi yhtenäinen maantieteellinen lähestymistapa.

Odysseus-ohjelman täytäntöönpanon tässä vaiheessa ensisijaisiin aiheisiin on kuuluttava Dublinin yleissopimuksen soveltamisehdot sekä ulkorajojen ylittämistä koskevat näkökohdat.

Erityistä huomiota on kiinnitettävä koulutuksen, vaihdon ja tutkimuksen aloilla esitettyihin hankkeisiin, joihin osallistuvat kolmannet maat ja erityisesti jäsenyyttä hakevat maat.

Toiminta-ala e

- Virkamiesvaihto

Ala koskee pääasiassa perinteistä melko pitkinä jaksoina toteutettavaa virkamiesvaihtoa, jossa virkamiehet perehdytetään muiden hallintoyksiköiden eri ohjelma-aloja koskeviin käytäntöihin. Vaihto voi koskea kunkin jäsenvaltion hallintojärjestelmästä riippuen paikallisella tai kansallisella tasolla toimivaa, menettelyjen täytäntöönpanosta vastaavaa henkilöstöä sekä menettelyjen kehittämisestä vastaavia virkamiehiä. Vaihtoon voivat myös osallistua tarkastuksista paikan päällä vastaavat tai yhteisön ulkopuolisten maiden kansalaisten (turvapaikanhakijoiden, palauttamista odottavien laittomien siirtolaisten jne.) kanssa suoraan tekemisissä olevat virkamiehet.

Koska tämän toiminta-alan rahoituskehys vahvistettiin vuoden 1998 ohjelman mukaisesti, vuoden 1999 ohjelmasta myönnetään kyseiseen tarkoitukseen vain vähän rahoitusta.

Toiminta-ala f

- Arviointi

Tämä ala on komission ensisijainen toiminta-ala sen vastuulla olevassa ohjelmien hallinnoinnissa. Koska vuoden 1999 ohjelma muodostaa Odysseus-ohjelman toisen varainhoitovuoden, arviointi voi koskea pääasiassa tänä ajanjaksona toteutettuja yksittäisiä hankkeita sen varmistamiseksi, että hankkeet on toteutettu hakemuslomakkeisiin merkittyjen alkuperäisten ominaisuuksien mukaisesti. Arvioinnin tavoitteena on mitata hankkeiden tuloksia. Myöhemmin voidaan arvioida tarkemmin itse ohjelmaa. Koska komissio aikoo noudattaa tässä yhteydessä laaja-alaista menettelytapaa, joka kattaa kaikki Euroopan unionista tehdyn sopimuksen VI osaston soveltamisalaan kuuluvat ohjelmat, komissio aikoo toteuttaa arvioinnin itsenäisesti.

Odysseus-ohjelman ennakoidut määrärahat viidelle varainhoitovuodelle ovat 12 miljoonaa EUR:a. Vuodelle 1999 voidaan varata 3 miljoonan EUR:a suuruinen ohjeellinen määräraha.

Ohjelman painopistealueiden toteuttamiseen on varattu seuraavat ohjeelliset määrärahat:

>TAULUKON PAIKKA>

3. Mahdolliset osallistujat ja hakemusten toimittaminen

Mahdollisia hakijoita ovat jäsenvaltioiden hallintoyksiköt, joko turvapaikka- ja maahanmuuttoasioista tai rajojen ylittämisestä vastaavat hallintoyksiköt tai muut erityisesti näiden alojen vastuullisissa tehtävissä toimivien virkamiesten koulutuksesta vastaavat elimet, korkeakoulut ja tutkimuslaitokset, valtiosta riippumattomat järjestöt sekä yhdistykset ja rahastot. Muitakaan laitoksia ei saa jättää ohjelman ulkopuolelle, etenkään jos ne toimivat ohjelman tavoitteita koskevilla aloilla. Fyysisten henkilöiden tukihakemuksia ei voida ottaa huomioon.

Hankkeiden hyväksyntämenettelyn osalta perustamissopimuksen VI osaston rahoitusta koskevassa muistiossa, jonka tammikuussa 1999 tarkistettu toisinto on saatavilla kaikilla kielillä, esitetään hakemuksen kannalta välttämättömät tiedot. Sen liitteenä ovat hakemuslomakkeen malli, rahoitusselvityksen laatimista koskevat tarkat tiedot sekä talousarvion malli. Talousarvio on ehdottamasti esitettävä euromääräisenä. Tähän asiakirjaan tutustuminen on erittäin suositeltavaa hankkeita suunniteltaessa.

Niiden hankkeiden osalta, jotka voidaan rahoittaa vuoden 1999 talousarviosta, valinnassa edetään kahden eri aikataulun mukaisesti. Ensimmäinen määräpäivä on 31. maaliskuuta 1999.

Hakemukseen, jossa on oltava hankkeesta vastaavan henkilön asianmukainen allekirjoitus, on sisällyttävä lyhyt selvitys (korkeintaan kaksi tai kolme sivua) hankkeen sisällöstä sekä rahoitusselvitys, jossa hankkeen talousarvio esitetään mahdollisimman täsmällisesti ja yksityiskohtaisesti. Hankkeen kuvaukseen on liitettävä lyhyt ja tarkka selostus toiminnan tarkoituksesta.

Tämän ohjelman mukaista tukea saavien on mainittava yhteisön rahoitus kaikissa julkaisuissa ja muussa ulkoisessa levityksessä viittaamalla selkeästi Odysseus-ohjelmaan. Kaikkien hankkeista vastaavien on toimitettava kolmen kuukauden kuluessa hankkeen päättymisestä loppukertomus hankkeen toteutumisesta. Tuki voidaan maksaa lopullisesti ainoastaan tämän loppukertomuksen sekä toimintaa kuvaavien tositteiden perusteella.

Kaikista rahoitusselvityksessä olevista kuluista on esitettävä tosite yhteisön rahoituksen prosenttiosuudesta riippumatta.

Lisätietoja ja hakemuslomakkeita voi tilata seuraavasti:

Jean-louis De Brouwer, Odysseus-ohjelman hallintokomitean puheenjohtaja

Arnaud Cochet, komitean sihteeri

Euroopan komissio, pääsihteeristö, oikeus- ja sisäasiain työryhmä, Yksikkö 1

Rue de la Loi/Wetstraat 200, toimisto N-9 5/24

B-1049 Bruxelles/Brussel

Puh (32-2) 296 67 46

Faksi (32-2) 295 84 01

Sähköposti: arnaud.cochet@sg.cec.be